**Az Utcáról Lakásba! Egyesületnél abban hiszünk, hogy az embereknek lakásban kell élniük: az, hogy valakinek legyen otthona, a társadalmi részvételének és személyes biztonságának, fejlődésének alapvető feltétele. A munkánkat megismerhetik a** [**www.facebook.com/utcarollakasba**](http://www.facebook.com/utcarollakasba) **oldalunkon, és a** [**www.utcarollakasba.hu**](http://www.utcarollakasba.hu/) **honlapunkon.**

A lakhatás alapvető emberi jog; nem a szociális munka célja, hanem kiindulási alapja kellene hogy legyen akár az eredeti koncepció szerint az utcai hajléktalanságból, akár otthontalan helyzetből, így anyaotthonból, családos szállókról, fogyatékosügyi vagy más intézményekből kilépő emberek problémáinak (mentális, pszichés, életvezetési, stb.) kezelésében is.

A gondolat, mely szerint az embereknek mindenekelőtt lakásra van szükségük, egyszerű, mégis újdonságnak számított, amikor Sam Tsemberis közel 30 éve kidolgozta a Housing First – Elsőként Lakhatást! elképzelését az Amerikai Egyesült Államokban. Az ő programjában először szenvedélybeteg és pszichiátriai beteg emberek kaptak lakást. Mi hasonló szemléletben, de szélesebb célcsoportban gondolkodunk. A lakhatás emellett ma Magyarországon és Európában a teljes jogú társadalmi részvétel alapja is.

A módszer sikerét mutatja, hogy már a bevezetésekor az elsőként bevont, rendkívül sérülékeny célcsoporttal is hatékonynak bizonyult: akik szociális bérlakást kaptak, azoknak mindössze 3%-a került vissza az utcára a program első 3 éve alatt, szemben az ellátórendszeri intézményekbe jutott emberekkel, akiknek az esetében ez az arány 25%-os volt. Az Utcáról Lakásba! Egyesületnél is 90 %-os arányban tartósan megmaradnak a lakásaikban a beköltözők, pedig az itthoni eszköztárunk a szűkös lehetőségeinknél fogva szerényebb az eredeti programban kidolgozottnál. A bérlőink között vannak kisgyerekes anyukák, nyugdíjasok, és utcáról költözők is. Mindannyian részt vesznek a leendő otthonuk kialakításában. A munkánk eredményeképp nemcsak lakást kapnak, hanem valós segítséget az integrációhoz. Célunk a kísérleti programból leszűrt tapasztalatok fényében a Housing First program beemelése a főváros minél több kerületének, és a Fővárosnak a lakáspolitikai koncepciójába. Az Ötletpályázattal szeretnénk elérni, hogy a Főváros támogassa lakások részvételi felújításának megvalósítását. A programhoz kapcsolódó szociális munkát az Egyesületünk vállalja.

**Miért van szükség ránk?** A mai hajléktalanellátás túlnyomórészt a krízisintervenciós célú éjjeli menedékhelyekből áll,ahol méltatlan körülmények közt, sokszor több tucatnyian egy szobában alszanak az ügyfelek, van hogy a földön is, hogy ne fagyjanak meg a teleken. Emellett az egy, maximum két évre szállást nyújtó intézmények jelentik az állami segítséget., Ezeken az átmeneti szállóko legy ágyat és egy szekrényt bérelelhetnek az érintettek, 2-20 fős szobákban. A legnagyobb probléma, hogy nincsen kiút a rendszerből, sőt, azoknak az embereknek, akik párban, több fős háztartásban élnek, vagy saját építési kunyhóban háztartást vezetnek, nincsen olyan szolgáltatás, amit az életszínvonaluk romlása nélkül vehetnének igénybe. Ugyanígy az állami gondoskodásból kilépő fiatalok, és a családok átmeneti otthonaiból kilépő családok lakhatási támogatása is megoldatlan, sok személy és család forog az intézmények, és az utcai hajléktalanság, illetve bizonytalan szívességi lakhatási lehetőségek közt.

Sok önkormányzati lakás azonban olyan rossz állapotú, hogy nem is alkalmas lakhatásra. Elsősorban azt gondoljuk, hogy ezen lakások karbantartására az önkormányzatoknak, és az államnak fenntarthatóbb modellekkel kellene rendelkezniük, és szükség volna állami normatívára ezek karbantartásának megkezdéséhez, illetve állami lakásállományra a lakáshelyzet rendezéséhez, azonban most olyan együttműködést kínálunk, ami az aktuálisan elérhető lehetőségekkel számol. A részvételi lakásfelújítás, amelyben a leendő bérlők részt vesznek az önkénteseinkkel otthonuk kialakításában, mindenkinek kedvező. A bérlők elkötelezettek lesznek a lakás iránt, és mindent megtesznek a fenntartásért.

Az önkormányzat:

* jobb állapotú lakáshoz jut
* a legrászorultabbakat juttathatja lakhatáshoz és szociális munkás segítséghez

 A fővárosi emberek pedig megismerhetnek valós lakhatási problémákkal érintett más fővárosi embereket, és a program részvételi eleme növeli a szoolidaritást, és a társadalmi csoportok közti megértést.

Képek a munkánkról:

<https://plus.google.com/photos/117299540206589838227/albums/5956979593999208209?banner=pwa>

[és itt pedig megismerhetik a lakók korábbi kunyhóit:](https://plus.google.com/photos/117299540206589838227/albums/5956979593999208209?banner=pwa)

<https://plus.google.com/photos/117299540206589838227/albums/5922092523697367489?banner=pwa>

Szeretnénk stabil önkormányzati partnerségeket kialakítani, hogy folytathassuk a sikeres pilotot.

**Milyen lakásokat keresünk?**

Az ingatlanok esetében fontos, hogy a közművek hozzáférhetőek legyenek. Szem előtt kell tartani, hogy a lakás a rendkívül alacsony jövedelmi helyzetű családok számára is fenntartható megoldást nyújtson. Így elképzelésünk szerint az alábbiak szükségesek ahhoz, hogy egy ingatlan alkalmas legyen a programba való bevonásra:

* Szabályozható, fogyasztásalapú fűtési megoldás;
* Ne legyenek átalánydíjak: a közműveket a mérőórák állása szerint fizessék;
* Kártyás villanyóra szükséges;
* Fa- vagy vegyestüzelésű kályha beépítését érdemes megfontolni, ha a szilárd tüzelés lehetséges;
* A főzéshez használatos gáz kártyás, palackos, vagy előrefizetős legyen;
* Ne alakuljon ki elkülönülő „Housing First telep” (Egy bérházban, lakásszámtól függetlenü, ne legyen kettőnél több Housing First ügyfél);
* Az engedélyköteles munkálatokat, pl. szerkezeti munkák, gázvezeték, stb. megegyezés szerint az önkormányzat biztosítsa a részvételi költségvetés keretéből;
* Az önkormányzat által biztosítandó a kémények bélelése, és a kéményellenőrzések biztosítása a beköltözés előtt, a vízóra felszerelése/ hitelesítése, illetve ideiglenes, vagy végleges villanyóra biztosítása
* Az önkormányzat tegye lehetővé az önkéntesek részvételét a lakásfelújításokban.